सेवा सबसे बड़ा पुण्य, मैं भी सेवा कर मंत्री बना
केंद्रीय मंत्री थावरचंद्र गेहलोत ने मंगलवार शाम आगररोड पर सामाजिक न्यास परिसर में सेवा समिति उज्जैन द्वारा आयोजित सेवा सम्मान कार्यक्रम में कहा मैं भी सेवा कर मंत्री बना हूं। दुनिया में सेवा से बड़ा कोई पुण्य कार्य नहीं है।
शाम 6.30 बजे कार्यक्रम शुरू हुआ। मंत्री गेहलोत ने मंच से बेटी बचाओ का संदेश दिया। विशेष अतिथि के रूप में पूर्व मंत्री बाबूलाल जैन, राज्य कर्मचारी कल्याण समिति के अध्यक्ष रमेशचंद्र शर्मा थे। समिति की ओर से सुभाष गौड़, महेंद्र सेन, नसीम बानो, मुकेश वाणी, अरविंद सिंह, अनोखीलाल शर्मा आदि ने मंत्री गेहलोत व अन्य अतिथियों का स्वागत किया। अतिथियों ने मंच से सिंहस्थ में सेवा देने वाले दल नायक गणेश राय, शिवनारायण सोलंकी, जीयालाल मौर्य, राजा बाई, कस्तुरी बाई सहित सेवा समिति से जुड़े 50 लोगों को शील्ड प्रदान कर सम्मानित किया। संचालन एडवोकेट कैलाश विजयवर्गीय ने किया। आभार महेशसिंह बैस ने माना।
10 हजार किराए का नोटिस, मंत्री से शिकायत : सेवा समिति के महेशसिंह बैस ने बताया सामाजिक न्यास परिसर में आए दिन होने वाले कार्यक्रम की प्रशासन नि:शुल्क अनुमति प्रदान करता है, लेकिन नि:शुल्क सेवा करने वाली समिति से एसडीएम क्षितिज शर्मा ने 10 हजार रुपए किराया जमा कराने का नोटिस दे दिया। इसकी समिति पदाधिकारियों ने मंत्री गेहलोत से शिकायत की है। मंत्री ने कहा इस संबंध में अधिकारियों से बात करेंगे।
104 वर्ष के कनेरिया का सम्मान, रोज 10 किमी पैदल चलते हैं
सेवा समिति से जुड़े 104 वर्ष के दल नायक देवीलाल कनेरिया का भी विशेष सम्मान हुआ। इस उम्र में भी केनरिया ने सिंहस्थ महापर्व में श्रद्धालुओं की सेवा की। पूरी तरह स्वस्थ शास्त्रीनगर निवासी कनेरिया ने बताया अाज भी वे रोज पैदल गोपाल मंदिर दर्शन करने जाते हैं। रोज 10 किमी पैदल चलते हैं। कान से कम सुनते हैं लेकिन अन्य बीमारी नहीं है।
सिंहस्थ में सेवा देने वाले सेवादारों का सम्मान करते मंत्री गेहलोत।
hin_Deva hin_Deva hin_Deva hin_Deva hin_Deva hin_Deva hin_Deva